Hispaniola er en fjellrik øy. Der ligger Karibias høyeste topp, Pico Duarte, 3 098 meter over havet, og det laveste punktet, innsjøen Lago de Enriquillo, som ligger 44 meter under havoverflaten. Mellom fjellene og i øst ligger fruktbare daler med sukkerplantasjer. Landet har store variasjoner både i temperatur og nedbør. I de lavtliggende områdene i sør og øst er det store, tørre savanner.